రోజుకు రూ.300 కోట్లు!
- గతేడాదిగా ముఖేష్‌ సంపద పెరిగిన తీరిది..
- రూ.3.71 లక్షల కోట్లకు మొత్తం సంపద
- 45 శాతం ఎగిసి దన్నుగా నిలిచిన 'స్టాక్‌'
- ఏడో ఏడాదీ దేశంలో ఆయనే మేటి సంపన్నుడు..
- తదుపరి స్థానాల్లో హిందుజా, మిట్టల్‌, ప్రేమ్‌జీ
- బార్‌క్లేస్‌ హురున్‌ సంపన్నుల జాబితా వెల్లడి
న్యూఢిల్లీ: దేశీయంగా రాజకీయ అండ, సామాజిక అనుకూలతల నేపథ్యంలో రిలయన్స్‌ అధినేత ముఖేష్‌ అంబానీ సంపద గణనీయంగా పెరుగుతూ వస్తోంది. మన దేశంలో సగటు పేద భారతీయుడికి రోజు గడిచేందుకు రూ.30 కూడా దొరకడం గగనంగా మారుతున్న నేపథ్యంలోనూ.. రిలయన్స్‌ సంస్థల అధినేత అంబానీ సంపద మాత్రం రోజుకు వందల కోట్లలో పెరిగుతూపోతోంది. గత ఏడాది అంబానీ సంపద రోజుకు రూ.300 కోట్ల చొప్పున పెరుగుతూ వచ్చిందని బార్‌క్లేస్‌ హురున్‌ సంపన్నుల జాబితా-2018 రిపోర్టు వెల్లడించింది. దీంతో మొత్తం రూ.3,71,000 కోట్ల సంపదతో అంబానీ దేశంలోనే మేటి అపర కుబేరుడిగా వెలుగొందుతున్నట్టుగా ఈ నివేదిక తెలిపింది. తమ సంపన్నుల జాబితాల వరుసగా అంబానీ ఏడోసారి తన అధిపత్యాన్ని నిలుపుకున్నారని వివరించింది. సంస్థ షేరు ధర దాదాపు 45 శాతం మేర పెరగడం ఆయన సంపద గత ఏడాది కోట్లకు పడగలెత్తేందుకు బాగా దోహదం చేసిందని బార్‌క్లేస్‌ హురున్‌ వివరించింది. ఈ కుబేరుల జాబితాలో ఎస్‌పీ హిందుజా కుటుంబం రూ.1,59,000 కోట్ల సంపదతో రెండో స్థానంలోనూ.. ఎల్‌ఎన్‌ మిట్టల్‌ రూ.1,14500 కోట్ల సంపదతో రెండో స్థానంలోనూ, విప్రో సంస్థల అధినేత అజీమ్‌ ప్రేమ్‌జీ రూ.96,100 కోట్ల సంపదతో మూడో స్థానంలోనూ నిలిచారు. అయితే అంబానీ మొత్తం సంపద ఈ ముగ్గురి సంయుక్త సంపద కంటే కూడా ఎక్కువగా ఉండడం విశేషం. ఈ జాబితాలో సన్‌ఫార్మాకు అధినేత దిలీప్‌ సంఘ్వీ అయిదో స్థానంలో నిలిచారు. సుజ్లాన్‌ సంస్థ షేర్లు పడిపోవడం, సన్‌ఫార్మా లాభాలు స్వల్పంగా నమోదు కావడంతో ఆయన సంపన్నుల జాబితాలో మూడో స్థానం నుంచి ఐదో స్థానానికి దిగజారారు. ఆరోస్థానంలో కోటక్‌ మహీందా బ్యాంక్‌ అధినేత ఉదరు కోటక్‌, ఏడో స్థానంలో సైరస్‌ ఎస్‌ పూనమ్‌వాల్లా, ఎనిమిదో స్థానంలో గౌతమ్‌ అదానీ, తొమ్మిదో స్థానంలో సైరస్‌ ఫల్లోంజీ, పదో స్థానంలో షాపూర్‌ ఫల్లోంజీలు నిలిచారు.
పెరిగిన కుబేరుల సంఖ్య..
దేశంలో ఆదాయపు అసమానతలను నియంత్రించేలా నిర్మాణాత్మక చర్యలు తీసుకోవడంలో సర్కారులు విఫలమవుతుండడంతో సంపన్నుల సంఖ్య అంతకంతకు పెరుగుతూ వస్తోంది. బార్‌క్లేస్‌ హురున్‌ సంపన్నుల జాబితా-2017 ప్రకారం రూ.1000 కోట్లు అంతకంటే ఎక్కువ సంపద కలిగిన కుబేరుల సంఖ్య దేశంలో 617గా ఉండగా 2018 నాటికి వీరి సంఖ్య 831కి చేరుకున్నట్టుగా బార్‌క్లేస్‌ హురున్‌నివేదిక తెలిపింది.
మీ స్నేహితులకు రికమెండ్ చెయ్యండి